《次韵叔父小雪二首 其一》
宋代·苏过

屏帷夜久灰残兽，纸帐寒惊月在窗。似听竹声知有雪，便添酒兴欲倾缸。

西邻正想蒲团稳，古殿遥瞻老柏双。自笑穷愁拙生理，不谋升斗待西江。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。